Ձեռքը (մուլտֆիլմ)

«Ձեռքը» (չեխ․՝ Ruka), Չեխոսլովակիայում ստեղծված տիկնիկային անիմացիոն ֆիլմ, հայտնի ռեժիսոր Յիրժի Տրնկայի վերջին աշխատանքը։ Ֆիլմի սյուժեն այլաբանորեն պատկերում է ամբողջատիրական պետությունում արվեստի գործիչների կյանքը։ 1969 թվականին Տրնկայի մահից հետո մուլտֆիլմը Չեխոսլովակիայում արգելվել է 20 տարի։ Չնայած դրան՝ այն հայտնի է եղել խորհրդային կինոգետների շրջանում։

Սյուժե 
Բրուտ Առլեկինը ամբողջ օրերով ծաղկամաններ է պատրաստում իր սիրելի ծաղկի համար։ Մի օր նրա մոտ է գալիս ձեռնոցով Ձեռքը և պահանջում է, որ դրանից հետո նա միայն իր պատկերները կերտի։ Առլեկինը հրաժարվում է և քշում Ձեռքին, բայց նա վերադառնում է կրկին ու կրկին՝ առանց ձևականությունների ներս խուժելով մեկ դռնից, ապա՝ պատուհանից։ Ի վերջո նա բռնեւմ է Առլեկինին, գցում նրան վանդակի մեջ և ձեռքերին պարան կապում՝ նրան վերածվելով է խամաճիկի և ստիպում քարից փորել իր պատկերը։ Երբ Ձեռքի քանդակն ամբողջացվում է, նա գովում է Առլեկինին և պարգևատրում նրան դափնեպսակով ու մեդալով։ Բրուտը կարողանում է ազատվել՝ օգտագործելով իր իսկ ստեղծած Ձեռքի քանդակը, և փախչել։ Տուն վերադառնալով՝ նա խուճապահար փակում է պատուհաններն ու դռները։ Հետո նրան թվում է, թե Ձեռքը թաքնվում է պահարանում, նա սկսում է մեխել պահարանը, բայց ծաղկամանն ընկնում է նրա գլխին, և նա մահանում է։ Փակած պատուհաններն ու դռները չեն կանգնեցնում Ձեռքին, նա կրկին մտնում է Առլեկինի տուն և գտնելով նրան մահացած՝ նրա համար հանդիսավոր թաղում է կազմակերպում։

Դերերում 

 Լադիսլավ Ֆիալկա – Ձեռք

Գեղարվեստական առանձնահատկություններ 
Ֆիլմում տիկնիկի հետ միասին «խաղում է» իրական մարդկային ձեռք։

Մրցանակներ 
Անսիի անիմացիոն ֆիլմերի միջազգային փառատոն (1965) – ժյուրիի հատուկ մրցանակ

Ընդունելություն և ճանաչում 
«Ձեռքը» մուլտֆիլմը երեք անգամ ընդգրկվել է բոլոր ժամանակների և ժողովուրդների լավագույն մուլտֆիլմերի ցանկերում։

 Աշխարհի 16 լավագույն անիմացիոն ֆիլմերը (Բուխարեստ, 1971) – 3-րդ տեղ։
 Բոլոր ժամանակների և ժողովուրդների 50 լավագույն անիմացիոն ֆիլմերը (Լոս Անջելես, 1984) – 4-րդ տեղ։
 Բոլոր ժամանակների և ժողովուրդների 150 լավագույն անիմացիոն ֆիլմերը (Տոկիո, 2003) – 22-րդ տեղ։

Ծանոթագրություններ

Արտաքին հղումներ 

 

1965 մուլտֆիլմեր